**תקציר**

סיפור הבריאה היהודי-נוצרי יבחן במאמר זה בשלושה מעגלים: האחד, ברעיון הפילוג בין האל ובין העולם, השני, על אודות השותפות של האדם בבריאה; והשלישי, על הבריאה כמדרג היררכי. מעגלים אלו יבחנו בהקשר ליחסו המנוכר של האדם לטבע שהינו מושרש בתרבות המערב – כמבנה עומק שראשיתו דתי והמשכו חילוני. מבני עומק נשארים בתרבות גם לאחר שעברו תהליכי חילון על אף שמקורם נעוץ בדת.

במאמר זה נבחן את שורשי היחס לטבע בסיפור הבריאה – כפי שהוא מופיע בטקסט המקראי ובהתייחס למסורת הנוצרית תוך נגיעה השוואתית למורשת הקלאסית. הנצרות, כדת היסטורית, מייחסת חשיבות מכרעת להתערבותו של האל בהיסטוריה: החל בבריאת העולם, עבור דרך ההתגלות ליחידים וכלה בגאולה לעתיד. הנצרות הפאולינית, טרום אמונת השילוש הקדוש, מציגה את האמונה באל אחד בורא עולם, כנפרד מהטבע ואדון הטבע. במחשבת יוון, העולם לא נברא בידי כוח חיצוני. האלים לא בראו אותו, אלא נוצרו במהלך התפתחותו ואף הם כפופים לסדריו.

התרבות המערבית, המבוססת על המסורת היהודית-נוצרית, מקדשת את האמונה שהעולם נברא למען המין האנושי. זאת ועוד, היסוד המקראי מציג היררכיה קיימת ובולטת בתחומים רבים של הבריאה. הנצרות אימצה את הקוסמולוגיה המקראית ועמה את הדרוג ההיררכי בין האל, בני האדם ושאר היצורים. יחס זה של האדם לשאר הברואים מהווה בסיס תרבותי לאי-קיימות בין האדם לטבע.

**מילות מפתח**: נרטיב יהודי-נוצרי, אי-קיימות, סיפור הבריאה, היררכיה בבריאה.